বেক্ড কোকোনাট প্রন
উপকরণ
• ১৫-১৬টা বড় মাপের চিংড়ি (খোলস ছাড়ানো)
•এক কাপ ভুট্টাদানা (স্ম্যাশ করা)
• দেড় চা-চামচ গোলমরিচ গুঁড়ো
•দু’কাপ নারকেল কুরনো
• তিনটে ডিম
• প্রয়োজনমতো নুন
• সামান্য অলিভ অয়েল
প্রণালী
একটা পাত্রে স্ম্যাশ করা ভুট্টাদানা, নুন এবং গোলমরিচ গুঁড়ো মেশান। আরেকটা পাত্রে ডিমগুলোর সাদা অংশটা ফেটিয়ে নিন। এবার প্রত্যেকটা চিংড়ি ভুট্টার মিশ্রণে মাখিয়ে ফেটানো ডিমে ডুবিয়ে নিন। শেষে চিংড়িগুলোয় কুরনো নারকেল মাখিয়ে নিন। এবার চিংড়িগুলোর উপর সামান্য অলিভ অয়েল ছড়িয়ে দিয়ে ১৫-২০ মিনিট আভেনে বেক করে নিন। তবে আভেন ২০০ ডিগ্রি সেলসিয়াস উষ্ণতায় প্রি-হিট করে রাখবেন। চিংড়ি বেক হয়ে 
গেলে পছন্দ মতো সসের সঙ্গে গরম গরম পরিবেশন করুন।

অ্যামেজিং চিকেন
উপকরণ
•চারটে বড় মাপের বোনলেস চিকেন ব্রেস্ট
•আধ কাপ মেয়োনিজ
•দু’কাপ ‌পাউরুটির গুঁড়ো
•তিন টেবিলচামচ টক দই
• তিনটে ডিম
• এক চা-চামচ আদা-রসুন বাটা
• এক চা-চামচ পেঁয়াজ বাটা
• প্রয়োজনমতো নুন
• তিন কাপ সাদা তেল
 
 
প্রণালী
প্রথমে চিকেনগুলোয় টক দই, পেঁয়াজ বাটা, আদা-রসুন বাটা এবং সামান্য নুন মাখিয়ে এক ঘণ্টা ম্যারিনেট করে রাখুন। একটা পাত্রে সামান্য নুন দিয়ে ডিম তিনটে ফেটিয়ে নিন। ম্যারিনেট করা চিকেনগুলোয় প্রথমে মেয়োনিজ লাগিয়ে নিন। এবার সেগুলোকে ডিমে ডুবিয়ে, ভাল করে পাউরুটির গুঁড়ো মাখিয়ে ডুবো তেলে ভেজে নিন।

অরিও মুজ
উপকরণ
• ১২-১৩টা অরিও বিস্কুট
•  দুই টেবিলচামচ হোয়াইট বাটার
•  তিন কাপ দুধ
• এক কাপ ভ্যানিলা পুডিং
•  তিন স্কুপ বাটারস্কচ আইসক্রিম
•  এক কাপ ক্রিম চিজ
•  এক চা-চামচ ভ্যানিলা এসেন্স
•  এক কাপ গুঁড়ো চিনি
প্রণালী
অরিওগুলোকে প্রথমে একটা প্যাকেটে ভরে থেঁতো করে নিন। এবার একটা পাত্রে দুধ এবং ভ্যানিলা পুডিংটা ভাল করে মেশান। মিশ্রণটা ফ্রিজে আধ ঘণ্টা রাখুন। আরেকটা পাত্রে হোয়াইট বাটার, ক্রিম চিজ, চিনি এবং ভ্যানিলা এসেন্স ভাল করে মেশান।  
এবার একটা কাচের গ্লাসে প্রথমে কিছুটা দুধ এবং ভ্যানিলা পুডিংয়ের মিশ্রণটা দিন। তার উপরে ক্রাশ করা অরিও দিন কিছুটা। তার উপর মাখন-ক্রিম চিজের মিশ্রণটা দিন। শেষে একটা স্কুপ আইসক্রিম দিন। এভাবে পরপর তিনটে স্তর তৈরি করুন। একদম উপরে একটা অরিও বিস্কুট সাজিয়ে পরিবেশন করুন।